Tomáš, Erik, poslanec NR SR (2023-03-21):
Ďakujem veľmi pekne. Vážený pán predsedajúci, kolegovia, kolegyne, vieme dobre, že Slovensko má dlhoročný a dlhodobý problém s kapacitou materských škôl. Čiže problém s kapacitou materských škôl naozaj nie je len problémom tejto vlády, ale aj predchádzajúcich vlád, treba to priznať, a každý rok vlastne chýbajú tisícky miest vo verejných materských školách a mnoho detí sa nedostane alebo nedostane to svoje miesto vo verejných materských školách a potom buď musia zostať doma s rodičmi, prípadne si hľadať miesto v nejakých súkromných materských školách. Tento stav je, samozrejme, zarážajúci a ja rovno aj poviem, že tým, že sa vláda snaží z plánu obnovy nájsť a vyčleniť prostriedky na budovanie kapacít materských škôl, tak je to v poriadku, problém je ale v tom, že narýchlo prijala na vláde zákon, ktorým zaväzuje zriaďovateľov, teda mestá a obce, ktoré sú väčšinovými zriaďovateľmi materských škôl, k tomu, aby povinne hľadali miesto pre deti v materských školách, keď už nie vo vlastnom meste alebo v mieste vlastného bydliska, tak v nejakej dostupnej vzdialenosti. Ukazuje sa však, že tento zákon bol šitý horúcou ihlou a tým pádom je nevykonateľný, jednoducho aj zriaďovatelia, mestá a obce povedali, že nevedia ho, samozrejme, naplniť, nevedia si túto povinnosť splniť, aspoň teda nie do bodky. A aj preto vlastne ten zákon z dielne ministerstva školstva a školský zákon zatiaľ dopadol tak, ako dopadol, že prepadol v rokovaní parlamentu a hľadá sa nejakým spôsobom podpora, ktorá je však veľmi-veľmi otázna, pretože, samozrejme, ten zákon má ešte aj mnoho iných problémov, nielen to garantované miesto v materskej škole. Preto strana HLAS – sociálna demokracia podáva pomocnú ruku, viete dobre, že nielen kritizujeme, ale aj sa snažíme pomôcť, a chceme tento problém vyriešiť tak, že v tom dočasnom období, keď stále nebude dostatok miest v materských školách, tak chceme to vyriešiť tak, aby rodič, ktorému dieťa neumiestnia vo verejnej materskej škole, aby mal nárok na poberanie rodičovského príspevku. Bude to mať prísne pravidlá, nemôžme si dovoliť, aby rodič s tým začal nejakým spôsobom kalkulovať, naozaj ten zákon je vyšpecifikovaný tak, že sú tam dané termíny, dokedy teda rodič musí žiadať, je tam termín, dokedy teda je jeho žiadosť odmietnutá, je tam stanovené, že sa to poberá len počas školského roka, len počas tých desiatich mesiacov a potom musí ten rodič opätovne žiadať, aby bol motivovaný, jednoducho hľadať aj sám pre svoje dieťa miesto v materskej škole. Ten rodičovský príspevok by platil aj vtedy, alebo by rodič dostával aj vtedy, keby sa mu podarilo svoje dieťa umiestniť v súkromnej škole, pretože pri poplatkoch v súkromných materských školách by toto bola len čiastočná kompenzácia. Len pre vašu zvedavosť alebo pre informáciu, v minulom roku takto bolo približne odmietnutých 20-tisíc žiadostí rodičov, čo je, samozrejme, stále vysoké, vysoké číslo. Takže pointa nášho zákona je v tom, že pokiaľ sa rodičovi nepodarí umiestniť svoje dieťa vo verejnej materskej škole, teda v tej, ktorú zriaďuje buď samospráva, alebo miestny orgán štátnej správy, pokiaľ sa mu nepodarí umiestniť dieťa v materskej škole, tento rodič má právo na poberanie rodičovského príspevku. Samozrejme, týka sa to troj- až štvorročných detí, pretože päťročné deti už majú povinnú školskú dochádzku v rámci toho posledného ročníka materských škôl. Ja chcem veľmi pekne poďakovať, pretože sme rokovali s niektorými klubmi o podpore tohto zákona minimálne v prvom čítaní a mám prisľúbenú predbežne podporu od hnutia SME RODINA a SaS. Bolo by fajn, aby sa ten zákon dostal do druhého čítania a v druhom čítaní by sa, samozrejme, vedel už prispôsobiť aj požiadavkám toho vládneho návrhu zákona. Takže ak to tak bude, ak ten zákon prejde do druhého čítania, tento dobrý zákon, tak vopred ďakujem za podporu.